**СЪОБЩЕНИЕ ЗА МЕДИИТЕ**

**На вниманието на юридическите или физически лица (концесионери, наематели), на които е предоставено правото да управляват и/или ползват и поддържат водни площи - морски плажове или басейни за обществено ползване**

В ДВ бр. 30/05.04.2024 г. е публикувана Наредба за водноспасителната дейност и обезопасяването на водните площи и басейните за обществено ползване, приета с ПМС №82/03.04.2024 г. С тази наредба се уреждат изискванията към водноспасителната дейност, както и изискванията за обезопасяване на водните площи и басейните за обществено ползване с цел опазване живота и здравето на хората и превенция на водния травматизъм.

Водноспасителната дейност обхваща дейностите по организация, осигуряване и извършване на водното спасяване на водните площи, подлежащи на максимално обезопасяване и на басейните за обществено ползване, както и медицинското им осигуряване.

На обезопасяване подлежат басейните за обществено ползване и водните площи или участъците от тях:

1. които се използват за къпане, плуване, водни спортове или извършване на водноатракционни услуги, или

2. които са лесно и обществено достъпни, или

3. за които областният управител е издал предписание за обезопасяване.

Стопаните на водните площи и басейните за обществено ползване са отговорни за обезопасяването на водната площ и организацията на водноспасителна дейност.

Обезопасяването на водните площи е минимално или максимално.

Минималното обезопасяване се извършва чрез поставяне и поддържане на обозначителни табели, съдържащи съответните забранителни и предупредителни знаци, съгласно приложение № 1 от Наредбата.

На минимално обезопасяване подлежат:

1. бреговите ивици на неохраняеми речни, езерни и язовирни водни площи, както и открити канали, изкопи, ями и други водни площи, чиято дълбочина е над 0,8 m;

2. неохраняемите морски плажове по смисъла на чл. 7, ал. 7 от Закона за устройството на Черноморското крайбрежие, на които не е осигурена водноспасителна дейност по реда на чл. 7, ал. 8 от Закона за устройството на Черноморското крайбрежие.

Максималното обезопасяване се извършва чрез поставяне и поддържане на обозначителни табели, съдържащи съответните забранителни, предупредителни и/или информационни знаци, съгласно приложение № 1, флагова сигнализация съгласно приложение № 2 от Наредбата, плаващи знаци и осигуряване на водноспасителна дейност.

На максимално обезопасяване подлежат басейните за обществено ползване и водните площи или участъци от тях, за които са спазени изискванията на Наредба № 5 от 2008 г. за управление качеството на водите за къпане (ДВ, бр. 53 от 2008 г.) и които се използват за къпане, плуване, водни спортове и водноатракционни услуги.

Стопаните на водните площи и басейните за обществено ползване обезпечават извършването на водноспасителна дейност, като:

1. осигуряват спасителни постове, спасителни станции и тяхното оборудване;

2. осигуряват медицинските и реанимационните екипи и тяхното оборудване;

3. осигуряват необходимия брой спасители;

4. определят зоната на спасяване и района на действие на спасителната станция/спасителните постове и обозначават с плаващи знаци съответната акватория;

5. поставят информационни табла за посетителите.

Спасителни постове се разкриват при спазване на следните изисквания:

1. един спасителен пост на водна площ, подлежаща на максимално обезопасяване, в национални курорти на разстояние до 100 m брегова ивица и извън територията на националните курорти на разстояние до 150 m;

2. един спасителен пост на басейни за обществено ползване с дължина до 25 m или с повърхност до 312,5 m2;

3. не по-малко от два спасителни постове на басейни за обществено ползване с дължина над 25 m или повърхност над 312,5 m2;

4. на плувни комплекси и водни паркове се разкрива не по-малко от един спасителен пост за всеки от съставните им басейни.

Спасителният пост се устройва и оборудва съгласно приложение № 3 от Наредбата.

Персоналът на спасителния пост се определя при спазване на следните изисквания:

1. най-малко двама спасители на спасителен пост на водни площи;

2. един спасител на спасителен пост на басейни за обществено ползване с дължина до 25 m или с повърхност до 312,5 m2;

3. най-малко един спасител на спасителен пост на басейни за обществено ползване с дължина над 25 m или с повърхност над 312,5 m2.

Изискванията към личната екипировка на спасителите са посочени в приложение № 4 от Наредбата.

Обозначаването на спасителния пост и спасителите се извършва с емблемата, посочена в приложение № 5 от Наредбата.

Спасителна станция се организира от стопанина на водна площ и се разкрива на всеки пет спасителни постове. Спасителната станция се оборудва съгласно приложение № 6 от Наредбата, като се осигурява и най-малко едно спасително плавателно средство, като лодка или спасителен джет. Спасителната станция изпълнява функцията на ръководен и координационен център по отношение на съответните спасителни постове.

Дейността на спасителната станция се организира и управлява от спасител-ръководител, определен от стопанина на откритата водна площ. Екипът на спасителната станция се състои от ръководителя на станцията и медицинския и/или реанимационния екип.

Стопанинът на водната площ съвместно с ръководителя на спасителната станция, съответно с ръководителя на спасителните постове, обозначава зоната на спасяване и района на действие на спасителната станция/спасителните постове. Зоната на спасяване е водната повърхност, в която спасителите оказват помощ на пострадал, намиращ се на повърхността на водата или на дъното на водната площ. Зоната на спасяване се обозначава с близкостоящи жълти плаващи знаци, поставени успоредно на брега на разстояние до 25 m един от друг, на места с дълбочина на водата до 2 m и на не повече от 100 m от брега.

Районът на действие е водната повърхност, заключена между зоната на спасяване, обозначена с близките плаващи знаци и до 200 m от бреговата ивица, обозначена с далечни оранжеви плаващи знаци, поставени на разстояние до 200 m един от друг, които определят крайните точки за действие на спасителите. В района на действие спасителите оказват помощ само на пострадал, намиращ се на водната повърхност.

Дънните ями, подводните скали и течения, водовъртежите, зоните за плуване под вода и рибарските мрежи в зоната на спасяване се обозначават с червени плаващи знаци и предупредителни знаци на брега съгласно приложение № 1 от Наредбата.

При водни инциденти в зона, отдалечена над 200 m от бреговата ивица, ръководителят на спасителната станция, съответно ръководителят на спасителните постове, уведомява морския спасителен и координационен център в гр. Варна в Изпълнителна агенция "Морска администрация", включително чрез единния европейски номер за спешни повиквания "112". В тези случаи ръководителят на спасителната станция, съответно ръководителят на спасителните постове, при възможност оказва спасителна помощ и поддържа готовност за подпомагане на дейностите по спасяване при поискване от морския спасителен и координационен център.

На басейните за обществено ползване и водните площи, които се ползват за къпане, плуване, водни спортове и водноатракционни услуги, с изключение на черноморските плажове, се осигурява:

1. за басейните за обществено ползване и на плувни комплекси и водни паркове - най-малко един медицински екип;

2. за останалите водни площи - по един медицински екип на водна площ, на която са разкрити от един до пет спасителни поста.

На медицинския екип се осигурява оборудване съгласно изискванията на приложение № 7 от Наредбата, като допълнително могат да бъдат осигурени подходящи транспортни средства за придвижване на медицинските специалисти.

За осъществяването на дейностите по водно спасяване и по обезопасяване на прилежащата акватория на черноморските плажове се осигурява:

1. за черноморски плажове с дължина на бреговата линия до 200 m - един медицински екип или подвижен реанимационен екип;

2. за черноморски плажове с дължина на бреговата линия от 201 m до 1000 m - един медицински и един подвижен реанимационен екип;

3. за черноморски плажове с дължина на бреговата линия от 1001 m до 2000 m - два медицински екипа и един подвижен реанимационен екип;

4. за черноморски плажове с дължина на бреговата линия 2001 m и повече - три медицински екипа и един подвижен реанимационен екип.

Медицинските и реанимационните екипи се оборудват съгласно изискванията, посочени в приложение № 7 от Нардебата, и поддържат постоянна комуникационна връзка помежду си и със спасителните постове.

За подвижните реанимационни екипи се осигурява транспортно средство за придвижване на медицинските специалисти, като, в случай че е подходящо, за това може да се използва и спасително плавателно средство, като лодка или спасителен джет, без да е необходимо да се осигурява друго.

Медицинските и подвижните реанимационни екипи на водни площи и басейни за обществено ползване могат да включват:

1. лекари;

2. фелдшери или лекарски асистенти;

3. медицински сестри или акушерки;

4.парамедици втора, трета или четвърта степен на професионална квалификация, които да подпомагат дейността на медицинските специалисти.

Лекарите трябва да са преминали обучение по лечение на спешните състояния по реда на чл. 182 от Закона за здравето или в Националния център за обучение и квалификация в системата за спешна медицинска помощ, или да имат призната специалност "Анестезиология и интензивно лечение" или "Спешна медицина".

Фелдшерите и лекарските асистенти трябва да са преминали обучение по лечение на спешните състояния по реда на чл. 182 от Закона за здравето или в Националния център за обучение и квалификация в системата за спешна медицинска помощ, или да са с призната специалност "Спешна медицинска помощ", или да имат най-малко 1 година трудов стаж в лечебни заведения или техни структури, оказващи спешна медицинска помощ.

Медицинските сестри и акушерките трябва да са преминали обучение по лечение на спешните състояния по реда на чл. 182 от Закона за здравето или в Националния център за обучение и квалификация в системата за спешна медицинска помощ, или да са с призната специалност "Анестезиология и интензивни грижи" или "Спешна медицинска помощ", или да имат най-малко 1 година трудов стаж в лечебни заведения или техни структури, оказващи спешна медицинска помощ.

Парамедиците трябва да са преминали обучение по оказване на първа помощ при водни и други животозастрашаващи инциденти, организирано от Българския Червен кръст.

Медицинският екип на водните площи може да се състои най-малко от един медицински специалист. Реанимационният екип на водни площи се състои най-малко от един лекар и една медицинска сестра, акушерка, фелдшер или лекарски асистент. В случаите, когато медицинският и реанимационният екип са разположени заедно на спасителната станция, медицинските специалисти от медицинския екип могат да се считат за част от състава на реанимационния екип.

Медицинското осигуряване на басейн за обществено ползване с дължина до 25 m или с повърхност до 312,5 m2 се осъществява от един медицински специалист. Медицинският екип на басейн за обществено ползване с дължина над 25 m или повърхност над 312,5 m2, на плувни комплекси и водни паркове и на местата с води за къпане, намиращи се в прилежащата към брега на водни обекти с повърхностни води акватория, се състои от двама медицински специалисти едновременно или от един лекар и един специалист едновременно, за времето на престой на посетителите.

Стопанинът на водната площ, съответно на басейна за обществено ползване, изпълнява изискванията за медицинско осигуряване, включително оборудване на медицинските и реанимационни екипи чрез сключване на договор с лечебно заведение или самостоятелно.

Организацията на водноспасителната дейност на максимално обезопасените водни площи и басейните за обществено ползване се урежда с вътрешни правила, утвърдени от стопанина на водната площ, съответно на басейна за обществено ползване.

Вътрешните правила съдържат:

1. правата и задълженията на персонала;

2. реда и начина за осигуряване на водноспасителната дейност на водната площ или басейна за обществено ползване;

3. правила за действие при инциденти.

Водноспасителната дейност се осигурява от стопанина на водни площи, определени за къпане по реда на Наредба № 5 от 2008 г. за управление качеството на водите за къпане, ежедневно в периода от 1 юни до 30 септември от 9,00 до 18,30 часа.

Водноспасителната дейност се осигурява от стопанина на басейните за обществено ползване ежедневно за цялото работно време на басейна.

Спасител на плаж и спасител на басейн може да бъде всяко лице, навършило 18 години, преминало обучение и положило успешно изпит. Обучението за спасител на плаж и спасител на басейн се организира от Българския Червен кръст или от други обучаващи институции, които са осигурили следните специалисти, които да участват в провеждане на обучението:

1. спасители с квалификация за инструктор по водно спасяване;

2. лекари с придобита специалност "Анестезиология и интензивно лечение" или "Спешна медицина".

Обучението се извършва по програма, утвърдена от министъра на здравеопазването, и в него могат да участват лица, навършили 17 години. Обучението завършва с изпит пред комисия, назначена от Българския Червен кръст, в състава на която са включени инструктори по водно спасяване и лекари с придобита специалност "Анестезиология и интензивно лечение" или "Спешна медицина". На лицата, положили успешно изпита, се издава удостоверение за преминато обучение за спасител на плаж и/или басейн от Българския Червен кръст. Спасител на плаж и спасител на басейн може да бъде и лице, което е преминало обучение в друга държава, сертифицирано от водноспасителна организация - член на Международната федерация по водно спасяване ILS. Спасителите, които управляват моторни плавателни средства и/или други транспортни средства, трябва да притежават и документ, доказващ съответната правоспособност.

Спасителите, включително тези, преминали обучение в друга държава, подлежат на ежегодна проверка на годността за осъществяване на водноспасителна дейност, която се организира и осъществява от Българския Червен кръст съгласно показателите по приложение № 8 от Наредбата. За спасителите, които се назначават на работа за неопределен срок, ежегодната проверка се провежда всяка година до 31 януари, а за сезонно назначаваните - преди постъпване на работа.

Издадените от Българския Червен кръст по реда на отменената Наредба за водноспасителната дейност и обезопасяването на водните площи документи за правоспособност на водни спасители запазват действието си.

Специфични изисквания са въведени към организацията на водноспасителната дейност и обезопасяването на водните площи, ползвани организирано от деца и ученици. При ползването на басейни, упражняването на водни спортове, ползването на гребни и моторни плавателни съдове и други водноатракционни услуги се спазват изискванията на Наредбата за детските и ученическите туристически пътувания с обща цена, инициирани от институциите в системата на предучилищното и училищното образование, приета с Постановление № 365 на Министерския съвет от 2016 г. (ДВ, бр. 103 от 2016 г.), и на Наредбата за плаването и граничния режим във вътрешните морски води, в териториалното море и във вътрешните водни пътища на Република България на български и чуждестранни яхти, лодки и други плавателни средства за спорт, туризъм и развлечение, както и извършване на водноатракционни услуги с тях.

Посетителите на водни площи са длъжни:

1. да се къпят само в зоната на спасяване на максимално обезопасените водни площи и да не преминават зад ограничителните жълти плаващи знаци;

2. да спазват флаговата сигнализация;

3. задължително да обличат предоставените им спасителни жилетки при обучение и практикуване на водни спортове и при използване на плавателни съдове и съоръжения с развлекателна цел;

4. да не претоварват плавателните съдове;

5. да не скачат от плавателни съдове и брегови съоръжения, непригодени за тази цел;

6. да не се доближават до движещи се и закотвени плавателни съдове;

7. да не ползват гребни и моторни плавателни съдове в зоната, определена за къпане;

8. да не преместват и да пазят от повреждане табелите, информационните табла, плаващите знаци, сигналните средства и спасителните съоръжения;

9. да не замърсяват водата и крайбрежните площи;

10. да не влизат във водата след консумация на алкохол и/или когато са под въздействието на психоактивни вещества;

11. да спазват указанията на спасителите и правилата и задълженията при ползване на водната площ, посочени на информационните табла;

12. да не допускат във водата деца под 12-годишна възраст без придружител.

